
מה שמועה שמע ובא? 
צבי ויינגרטן
שיח לשבת יתרו
הפסוק הראשון בפרשה מסביר את סיבת בואו של יתרו כך:

וַיִּשְׁמַע יִתְרוֹ כֹהֵן מִדְיָן חֹתֵן מֹשֶׁה אֵת כָּל אֲשֶׁר עָשָׂה אֱלֹוהִים לְמֹשֶׁה וּלְיִשְׂרָאֵל עַמּוֹ כִּי הוֹצִיא ה' אֶת יִשְׂרָאֵל מִמִּצְרָיִם.

לכאורה, לא מותיר הפסוק מקום לדיון, ועדיין מתייצבים שלושה תנאים, מגדולי חכמי דור יבנה, ונושאים ונותנים בחיפוש אחר הטריגר, האירוע הספציפי, שהביא את יתרו לקחת את המקל והתרמיל ולצאת עם בתו ונכדיו לבקר את חתנו (ולהצטרף לעם היהודי):

וישמע. מה שמועה שמע ובא? 

מלחמת עמלק שמע ובא, שהיא כתובה בצדו, דברי ר' יהושע. 

ר' אלעזר המודעי אומר, מתן תורה שמע ובא...

רבי אליעזר אומר, קריעת ים סוף שמע ובא...

מכילתא דר"י, יתרו, מסכתא דעמלק, א 

לכאורה, הבדל פרשני, או סיטואטיבי (תלוי סיטואציה) בין החכמים. אולם, בתקווה ובאמונה שיש משמעות מאחורי דברי התנאים ננסה להתעמק קצת יותר באמצעות השאלה: מה מייחד את כל אחד מהאירועים האלו.

מה מייחד את מלחמת עמלק?

לכאורה, מלחמה בנאלית משהו, במיוחד על רקע האירועים האחרים שקראנו עליהם מתחילת ספר שמות. ובמבט ראשון ההצדקה היחידה שניתן למצוא לבחירה המשונה הזו היא כדברי ר' יהושע עצמו, "שהיא כתובה בצדו". אבל, כפי שהציע חבר, אולי דווקא הבנאליות של המלחמה הזו היא שמייחדת אותה. נחשוב לרגע: עם ישראל יוצא ממצרים ורדוף ניסים - בכל רגע נתון וכשהחרב החדה מונחת על צווארם השכם והערב - מגלה הקב"ה את כוחו, ומושיע, וגואל, ומזין, ומפרנס. עם ישראל אמנם אהוב על הקב"ה אך לכשעצמו הוא אינו מרשים במיוחד. מגיע עמלק, ולראשונה יוצא עם ישראל כשבראשו בן אנוש (=יהושע) ונלחם באופן פיזי באויב האנושי. כן, הקב"ה נותן דחיפה פה ושם, אבל כל מי שצופה באירועים ואינו מכיר את המשנה אינו מודע לכך שנס אלוהי הוא הדבר הכי פעיל פה. במבט חיצוני, מלחמת עמלק הוא ביטוי למסוגלות העצמית של עם ישראל.

נעבור הלאה.

שיטת ר' אלעזר המודעי היא הטלת פצצה – הודעה 'נון שלאנטית' על כך שמתן תורה התרחש, בעצם, לפני ביקורו של יתרו. המסקנה היא שר' אלעזר המודעי אינו מסתמך על פשט הכתובים בכדי להגיע למסקנתו. על מה כן? יש פה כנראה עיקרון שמיושם בדבריו והם צריכים לימוד. ההסבר של תליית ביאת יתרו במלחמת עמלק (לדברי ר' יהושע) היה שזהו ביטוי למסוגלות העצמית של עם ישראל, באופן דומה נשאל - מהי הגישה שמתבטאת בתלות ביאת יתרו במתן תורה? זהו ביטוי לדתיות של עם ישראל לקשר החיובי שבין ישראל לריבונו של עולם. ר' אלעזר המודעי מביא, כחיזוק לדבריו, את הסיפור הבא:

שבשעה שנתנה תורה לישראל זעו כל מלכי האדמה בהיכליהם, שנאמר "ובהיכלו כלו אומר כבוד". באותה שעה נתקבצו כל מלכי אומות העולם אצל בלעם הרשע. אמרו לו, בלעם שמא המקום עושה לנו כמו שעשה לדור המבול, שנא' "ה' למבול ישב וישב ה' מלך לעולם". אמר להם, שוטים שבעולם, כבר נשבע הקדוש ברוך הוא לנח שאינו מביא מבול לעולם, שנא' "כי מי נח זאת לי אשר נשבעתי מעבור מי נח עוד על הארץ". אמרו לו, שמא מבול של מים אינו מביא, מבול של אש מביא. אמר להם, אינו מביא לא מבול של אש ולא מבול של מים, אלא תורה נותן הקדוש ברוך הוא לעמו ולידידיו, שנא' "ה' עוז לעמו יתן". כיון ששמעו כולם מפיו הדבר הזה, ענו כולם ואמרו אחר כך, "ה' יברך את עמו בשלום", ופנו והלכו איש למקומו.

שם
הסיפור הזה רק מחזק את הטענה שהעלנו קודם וממבט חיצוני. הגויים מתוארים פה כמי שחווים תחושת אבדון וחשש לאפוקליפסה מתקרבת. באותו זמן חווה עם ישראל התגלות מדהימה. יתרו, עדיין אאוטסיידר, רואה את הקשר שנוצר בין הקב"ה וישראל ומרגיש, כפי שכל הגויים מרגישים, את הבילבול והנתק שלהם - הם אינם יודעים מה קורה, הם חיים בפחד, בחרדה, ואילו ישראל חיים בהתגלות, ויתרו מחליט שהוא רוצה להיות חלק מהקשר שבין ישראל לאבינו שבשמים.

שיטת ר' אליעזר מחזירה אותנו לקרקע, לכאורה - ודורש את הופעתו של יתרו בעקבות קריעת ים סוף. דרשה זו מתבקשת מתוך כך שהפסוק באמת אומר שבואו של יתרו מונע על ידי יציאת מצרים, וקריעת הים היא היא הסיומת ליציאה פילאית זו. אך הנימוק של ר' אליעזר לדרשתו אינו הפסוק כאן אלא סיפור אחר לגמרי:

בשעה שנקרע ים סוף נשמע מסוף העולם ועד סופו, שנא' "ויהי כשמוע כל מלכי האמורי". וכן אמרה רחב הזונה לשלוחי יהושע, "כי שמענו את אשר הוביש ה' את מי ים סוף מפניכם בצאתכם ממצרים וגו' ונשמע וימס לבבנו ולא קמה עוד רוח באיש מפניכם". אמרו, רחב הזונה בת עשר שנים היתה כשיצאו ישראל ממצרים, וכל מ' שנה שהיו ישראל במדבר זנתה, לסוף נ' שנה נתגיירה, והיא אומרת: רבש"ע, בשלשה דברים חטאתי, בשלשה דברים מחול לי, בחבל בחלון בחומה, שנ' "ותורידם בחבל בעד החלון כי ביתה בקיר החומה ובחומה היא יושבת". 

שם
אמנם, הוכחה יפה להשפעה רבת השנים של קריעת ים סוף, אך לא היה קל יותר להסתמך על עדות התורה עצמה? נראה, שבגישה דומה לחבריו, מבקש ר' אליעזר להצהיר על משהו בדרשתו. ר' יהושע, כאמור, ביקש לבטא את המסוגלות העצמית של ישראל; ר' אלעזר המודעי ביקש לבטא את הקשר של הקב"ה עם ישראל. על רקע דבריהם, נראה שר' אליעזר מבקש לבטא דווקא את כוחו העצום וחסר הגבולות של הקב"ה. הרי זהו הרעיון שמתבטא בסיפור - רחב אינה מביעה חשש מעם ישראל כלל וכל דיבורה הוא כלפי ריבונו של עולם תוך הרגשת והדגשת הפחד והאיום ממנו.

*

עתה, משמצאנו משמעות בדרשות התנאים, נחשוף את השאלה הנסתרת, שמטרידה ומשמעותית לא פחות: כפי שכבר הקדמנו לומר, הפסוק מביע את סיבת ביאתו של יתרו באופן די מדויק - אם כן, מהי הסיבה שמתחבטים החכמים בדיון שתשובה לו כבר ניתנה בגופי תורה שבכתב - לשם דוגמה, האם אנחנו באמת רואים במלחמת עמלק את סיבת בואו של יתרו? ואם כן, האם הסבר זה מעלה, מוריד או בכלל משנה את האופן שבו אנו קוראים את הסיפור הספציפי או את התורה בכלל? מה ערך לדיון זה?

דומני שמתוך ההסברים שנתנו לדרשות לעיל, נחשפת לא רק השאלה, אלא גם התשובה. מצאנו בתשובות סימבוליקה - הצבעה על עמדות אידיאולוגיות שכל אחת מהן בתורה דורשת את ביאת יתרו על רקע אידיאולוגיה שונה: לפי ר' יהושע, המשיכה של הגר היא הייחוד של עם ישראל; לפי ר' אלעזר המודעי, יתרו מבקש להיות שותף לקשר בין עם ישראל והקב"ה; לפי ר' אליעזר, המשיכה היא נוראותו של הקב"ה בלבד. אבל יתרו הוא רק דוגמה, כששאלה פילוסופית עמוקה עומדת ברקע - מהו הייחוד של עם ישראל? יתרו רואה משהו, השאלה היא "מה הוא רואה?" ובעצם, "על מה אנחנו אמורים להסתכל?".

